Diari Oficial de la Generalitat Valenciana


Sumari del DOGV 7446, del 20-01-2015 (2015/403)

RESOLUCIÓ de 19 de desembre de 2015, del director general de Justícia, per la qual es reconeix el dret a l'abonament de la part reportada de la paga extraordinària de desembre de 2012.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   7446

Data del DOGV
:   20-01-2015

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2015/403


Data del document
:   19-01-2015

Organisme emissor
:   Conselleria de Governació i Justícia

Tipus de document
:   Resolució

Correcció d'errades

 Descriptors 

:   * Conselleria de Governació i Justícia
    * concurs administratiu

RESOLUCIÓ de 19 de desembre de 2015, del director general de Justícia, per la qual es reconeix el dret a l'abonament de la part reportada de la paga extraordinària de desembre de 2012. [2015/403]  
La Mesa General de Negociació I de la Generalitat, de personal funcionari, estatutari i laboral, dins del context social, econòmic i jurídic existent en data 9 de juny de 2014, va subscriure l'acord sobre l'abonament dels dies reportats de la paga extraordinària de desembre de 2012 (DOCV 7361, 16.09.2014).  
Respecte al personal funcionari al servici de l'Administració de Justícia, l'apartat tercer, número 2 de l'acord establix que s'abonarà la quantia corresponent als dies reportats de la paga extraordinària del mes de desembre de 2012, en funció del temps treballat, al personal que es trobava en actiu entre l'1 de juny i el 30 de novembre.  
No obstant això, posteriorment, en data 30 de desembre de 2014 s'ha publicat la Llei 36/2014, de 26 de desembre, de Pressupostos Generals de l'Estat per a l'any 2015, que introduïx una disposició que permet al personal al servici del sector públic recuperar part de la paga extraordinària de desembre de 2012, el contingut de la qual diferix de l'acordat en data 9 de juny de 2014 per la Mesa General de Negociació I pel que fa al personal d'Administració de Justícia.  
  
En este sentit, la seua disposició addicional dotze, apartat u.1, declarat de caràcter bàsic, establix que cada administració pública, en el seu àmbit, podrà aprovar l'abonament de quantitats en concepte de recuperació dels imports efectivament deixats de percebre com a conseqüència de la supressió de la paga extraordinària, i també de la paga addicional de complement específic o pagues addicionals equivalents, corresponents al mes de desembre de 2012, per aplicació del Reial Decret Llei 20/2012 de 13 de juliol, amb l'abast i límits establits en esta disposició.  
Per la seua banda, el punt 2n de l'apartat 1r establix:  
«2. Les quantitats que podran abonar-se per este concepte, sobre l'import deixat de percebre per cada empleat en aplicació de l'article 2 del Reial Decret Llei 20/2012, seran les equivalents a la part proporcional corresponent als primers 44 dies de la paga extraordinària, paga addicional de complement específic i pagues addicionals del mes de desembre. En aquells casos en els quals no haguera procedit el reconeixement de la totalitat de la paga extraordinària i addicional de desembre de 2012, els primers 44 dies es reduiran proporcionalment al còmput de dies que haguera correspost.  
Als efectes previstos en el paràgraf anterior, el còmput de la part de la paga extraordinària i pagues addicionals que correspon als primers 44 dies, o xifra inferior, es realitzarà, en el cas del personal funcionari o estatutari, conforme a les normes de funció pública aplicables en cada administració, o, en el cas del personal laboral, a les normes laborals i convencionals, vigents en el moment en què es van deixar de percebre estes pagues.  
Les quantitats que es reconeguen per este concepte al personal al qual es referix l'apartat 5 de l'article 2 del Reial Decret Llei 20/2012, per no recollir-se en el seu règim retributiu la percepció de pagues extraordinàries o per percebre'n més de dos a l'any, seran les equivalents a un 24,04 per cent de l'import deixat de percebre per aplicació del precepte esmentat.»  
Així mateix, l'apartat dos.2.b de la referida disposició addicional, relatiu a les regles conformement a les quals ha d'efectuar-se la recuperació de la paga extraordinària i pagues addicionals, establix que, sense perjuí del que disposa l'article 519 de la Llei Orgànica 6/1985, d'1 de juliol, del Poder Judicial, el personal inclòs en els punts 3, 3bis, 3ter i 4 de l'article 3 del Reial decret Llei 20/2012, entre el qual es troba el dels cossos al servici de l'Administració de Justícia, percebrà un 24,04 per cent dels imports deixats de percebre per aplicació d'estos preceptes.  
Per la seua banda i en el marc de les previsions i límits establits amb caràcter bàsic per la Llei de Pressupostos Generals de l'Estat, la disposició addicional vint-i-dos de la Llei 8/2014, de 26 de desembre, de Pressupostos de la Generalitat per a l'exercici 2015, preveu la percepció de la part proporcional que, si escau, corresponga respecte dels imports efectivament deixats de percebre com a conseqüència de la supressió de la paga extraordinària, així com de la paga addicional de complement específic o pagues addicionals equivalents relatives al mes de desembre de 2012.  
Recaptat informe a l'Advocacia de la Generalitat, esta ha informat en data 7 de gener de 2015 que si bé és cert que sobre la base del règim jurídic propi del personal al servici de l'Administració de Justícia previst en la Llei Orgànica del Poder Judicial és possible concloure que l'ordenament jurídic, per a este tipus d'empleats públics, preveu el dret a percebre dues pagues extraordinàries i la modificació que habilitava la supressió de la corresponent al mes de desembre de 2012 va entrar en vigor quan esta estava meritada íntegrament, no és menys cert que la submissió plena a la llei i al dret de les administracions públiques previst en l'article 103.1 de la Constitució Espanyola imposa l'obligació d'acatar la previsió legal continguda en la disposició addicional dotze de la Llei 36/2014, de 26 de desembre, abonant la quantia fixada en la norma pressupostària.  
  
De conformitat amb el que s'ha exposat anteriorment, i en exercici de les competències atribuïdes en l'article 12 del Decret 118/2014, de 18 de juliol, del Consell, pel qual s'aprova el Reglament Orgànic i Funcional de la Conselleria de Governació i Justícia, resolc:  
  
Primer  
Reconèixer als funcionaris d'Administració de Justícia dependents de la Generalitat, que es trobaven en actiu entre l'1 de juny i el 30 de novembre de 2012, el dret a l'abonament d'un 24,04 per cent dels imports deixats de percebre per aplicació del que disposa l'article 3bis del Reial decret Llei 20/2012 de 13 de juliol, en funció del temps treballat.  
  
Segon  
El reconeixement del dret que s'efectua mitjançant la present resolució per aplicació del que disposa la disposició addicional dotze de la Llei 36/2014, de 26 de desembre, de Pressupostos Generals de l'Estat per a l'any 2015, es farà efectiu mitjançant la inclusió de l'import en la nòmina corresponent.  
  
La present resolució és definitiva en via administrativa i contra ella es podrà interposar recurs contenciós administratiu, en el termini de dos mesos comptadors des de l'endemà de la seua notificació, davant el Jutjat Contenciós Administratiu de València, de conformitat amb el que establixen l'article 109 de la Llei 30/1992, de Règim Jurídic de les Administracions Públiques i del Procediment Administratiu Comú, així com en els articles 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa. Així mateix, es podrà interposar recurs de reposició davant d'esta Direcció General de Justícia en el termini d'un mes comptador des de l'endemà de la seua notificació o qualsevol altre recurs que s'estime procedent per a la defensa dels seus interessos.  
  
València, 19 de gener de 2015.- El director general de Justícia: Julián Ángel González Sánchez.